KOMISIJOS DELEGUOTASIS REGLAMENTAS (ES) 2021/571

2021 m. sausio 20 d.

kuriuo dėl medžiagų, kurių gali būti pridedama į pradinio maitinimo ir tolesnio maitinimo kūdikių mišinius, kūdikiams skirtus maisto produktus ir perdirbtus grūdinius maisto produktus, sąrašo iš dalies keičiamas Europos Parlamento ir Tarybos reglamento (ES) Nr. 609/2013 priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. birželio 12 d. Europos Parlamento ir Tarybos reglamentą (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti ir kuriuo panaikinami Tarybos direktyva 92/52/EEB, Komisijos direktyvos 96/8/EB, 1999/21/EB, 2006/125/EB ir 2006/141/EB, Europos Parlamento ir Tarybos direktyva 2009/39/EB ir Komisijos reglamentai (EB) Nr. 41/2009 ir (EB) Nr. 953/2009 (1), ypač į jo 16 straipsnį,

kadangi:

(1) Reglamento (ES) Nr. 609/2013 priede pateiktas medžiagų, kurių gali būti pridedama į vienos ar daugiau kategorijų maisto produktus, nurodytus to reglamento 1 straipsnio 1 dalyje, Sąjungos sąrašas;

(2) Reglamento (ES) Nr. 609/2013 priedu šiuo metu leidžiama į specialiosios medicininės paskirties maisto produktus ir į viso paros raciono pakaitalus svoriui kontroliuoti dėti kalcio L-metilfoliato kaip foliato šaltinio;

(3) gavusi prašymą leisti naudoti kalcio L-metilfoliatą kaip foliato šaltinį pradinio maitinimo kūdikių mišiniuose, tolesnio maitinimo kūdikių mišiniuose, perdirbtuose grūdiniuose maisto produktuose ir kūdikiams skirtuose maisto produktuose tokia koncentracija, kokia yra būtina šiems maisto produktams Sąjungos teisės aktuose nustatytiems foliato sudėties reikalavimams įvykdyti, Komisija paprašė Europos maisto saugos tarnybos (toliau – Tarnyba) pateikti nuomonę dėl šios medžiagos, dedamos į atitinkamus maisto produktus, saugos ir biologinio įsisavinamumo. 2019 m. lapkričio 27 d. nuomonėje (2) Tarnyba padarė išvadą, kad kalcio L-metilfoliatas yra šaltinis, iš kurio foliatas yra biologiškai įsisavinamas, ir kad jis yra saugus, jei naudojamas pagal siūlomas paskirtis ir laikantis pasiūlytų koncentracijos verčių tikslinei populiacijai, t. y. kūdikiams (< 12mėn.) ir mažiems vaikams (12–< 36 mėn.);

(4) Komisija mano, kad Tarnybos nuomonė suteikia pakankamą pagrindą nustatyti, kad pradinio maitinimo kūdikių mišiniuose, tolesnio maitinimo kūdikių mišiniuose, perdirbtuose grūdiniuose maisto produktuose ir kūdikiams skirtuose maisto produktuose reikiama koncentracija naudojamas kalcio L-metilfoliatas, kaip foliato šaltinis, nekelia pavojaus saugai. Todėl kalcio L-metilfoliatas turėtų būti įtrauktas į Reglamento (ES) Nr. 609/2013 priede pateiktą sąrašą kaip foliato šaltinis tų kategorijų maisto produktuose;

(5) todėl Reglamentas (ES) Nr. 609/2013 turėtų būti atitinkamai iš dalies pakeistas;

PRIĖMĖ ŠĮ REGLAMENTĄ:

1 straipsnis Reglamento (ES) Nr. 609/2013 priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. sausio 20 d. Komisijos vardu Pirmininkė Ursula VON DER LEYEN

(1) OL L 181, 2013 6 29, p. 35.

(2) EFSA NDA Panel, Scientific Opinion on Calcium l-methylfolate as a source of folate added for nutritional purposes to infant and follow-on formula, baby food and processed cereal-based food, EFSA Journal doi: 10.2903/j.efsa.2020.5947.